በኢትዮጵያ በታችኛው የኦሞ ወንዝ አካባቢ በሚገኙ ነዋሪዎች ላይ የመብት ረገጣ እየተካሄደ እንደሆነ የመብት ድርጅት ገለጸ
የሀገሬ ሰዎች መብት ተከራካሪው ሰርቫይቫል ኢንተርናሽናል አንደገለፀው በታችኛው ኦሞ ወንዝ ነዋሪዎች ላይ እየደረሰ ያለው ችግር ከፍተኛ ነው። ጉዳዩን በቅርበት የሚከታተሉት ኤልዛቤት ሀንተር እንደሚሉት የኢትዮጵያ መንግስት ነዋሪዎቹን ከሚኖሩባቸው ስፍራዎች ወደ ሌላ አካባቢዎች እያሰፈረ ይገኛል።  ከሚመለከታቸው የጎሳው አለቆች ጋር በቀጥታ ስለ ሁኔታው ለመረዳት ያደረጉት ጥረት አለመሳካቱን ሀንተር ያስረዳሉ። ስለሁኔታው በአካባቢው የሚገኙ የውጭ ለጋሽ ሀገሮች ሰራተኞች በስፋት እንዳስረዷቸው አክለዋል። ይህ መረጃም በብርታንያ የመረጃ ነፃነት ህግን በመጠቀም የተገኘ ነው። የጎሳው አባላት ከመኖሪያቸው ለመፈናቀል አለመፈለጋቸውን እንዳስረዷቸውና መረጃውንም ከማህበረሰቡ ማሰባሰባቸውን የመብት ተሟጋቿ ሀንተር ይገልጻሉ። ሁኔታው ከለጋሽ ሀገሮች መርሆዎች ጋር እንደሚጋጭም ያስረዳሉ። “ጎሳዎቹ የሰፈሩባቸው ቦታዎች በተለይ አንዱ ለመኖሪያ ምቹ ኣይደለም። በአሁኑ ሰዓት ነዋሪዎቹ በወባና በተቅማጥ አየተሰቃዩ ነው፤ መንግስትም የሰፈራውን ቦታ ለቀው ወደ ሌላ ቦታ እንዳይሄዱ ከልክሏል።” ብለዋል ሀንተር“ነዋሪዎቹን የማስፈር ስራው ከተጠናቀቀ በኋላ ቦታው ለከፍተኛ የሸንኮራ አገዳ ምርት ስራ ይውላል። የታቅደው የሸንኮራ አገዳ እርሻ ኩራዝ ይሰኛል፤ በጣም ሰፊ ነው።” አቶ አለማየሁ ተገኑ የኢትዮጵያ የውሃ መስኖና ኢነርጂ ሚኒስትር የኢትዮጵያ መንግስት ጎሳዎቹን ከቦታቸው ያለአግባብ አላፈናቀለም በማለት አስተባብለዋል። ሚኒስትሩ አቶ አለማየሁ ተገኑ አንዳሉት በወንዙ ዙሪያና አካባቢው የሚኖሩትን ነዋሪዎች ስለሚሰራው ግንባታ በተመለከተ በግልጽ መረጃ አድርሰዋል፤ በጋርም ሰርተዋል። ለማህበረሰብ መብቶች መከበር የሚሰራው ድርጅት መርማሪ ሀንተር ከለጋሽ ሀገሮች ባገኙት መረጃ መሰረት፤ መንግስት ለእርሻ ስራ ወደ 500 ሺህ ሰራትኞችን ይፈልጋል። ወደ አካባቢው ለስራ የሚፈልሱት መጤ ሰራተኞች በአካባቢው ባህል፤ ወግና እምነት ላይ ያልተፈለገ ለውጥ ሊያመጣ ይችላል። አቶ አለማየሁ ተገኑ ይሄ አባባል ፈጽሞ አይዋጥላቸውም።“ለህዝቦቻችን እንጠነቀቃለን፣ እናስባለን። ቅድሚያ የምናደርገውም ይህንኑ ነው። በህዝቦቿ ላይ ከመኖሪያቸው ማፈናቀልም ሆነ የሚገባቸውን ክብር መንሳት ኢትዮጵያዊ ባህላችን አይደለም። እቅዳችን ለህዝቦቻችን የተሻለ እድገትንና ጥቅምን ማምጣት ነው። እውነቱ ይህ ነው።”አቶ እለማየሁ በአካባቢው እየተካሄደ ስላለው በአካል ተገኝቶ ለመመልከት ለሚፈልግ ሁሉ የኢትዮጵያ መንግስት በሩ ክፍት አንደሆነ ተናግረዋል።በሌላ በኩል የመብት ድርጅቶች በኦሞ ወንዝ አካባቢ የሚገኙት ነዋሪዎች እውነቱን ለማውጣትና በይፋ ለማውጣት የደህንነት ስጋት እንዳለባቸው ይናገራሉ።